《题张穆之画猕猴挂藤图歌》
清代·梁佩兰

张公少年好画马，用笔不在韩干下。画鹰或作乌尾讹，一时好事传宣和。

此幅猕猴更希有，我惊见之不离手。深山古崖霜气严，石壁洗出峰棱尖。

枯树萧萧古藤罥，藤丝坠处风吹乱。二猴连臂学挂藤，一猴挽藤身精能。

回头侧面纷相向，性情总在藤丝上。疑是巴南峡口来，吟时莫遣骚人哀。

又疑逼近黄陵庙，斑竹琮琤鹧鸪叫。我为作歌称神奇，真宰所造人能之。

张公答云安用此，此曹跳踯聊为尔。

作者简介：梁佩兰（1629 ～1705）清初诗人。字芝五，号药亭、柴翁、二楞居士，晚号郁洲，广东南海人。年近六十方中进士，授翰林院庶吉士。未一年，遽乞假归，结社南湖，诗酒自酬。其诗歌意境开阔，功力雄健俊逸，为各大诗派一致推崇，被时人尊为“岭南三大家”与“岭南七子”之一。 著有《六莹堂前后集》等。